Document ID: 32001D0657

Komission päätös,
tehty 6 päivänä elokuuta 2001,
alkuperätuotteen käsitteen määritelmästä poikkeamisesta Saint Pierre ja Miquelonin erityistilanteen huomioon ottamiseksi CN-koodiin 0304 20 kuuluvien jäädytettyjen turska-, punasimppu-, punakampela- ja ruijanpallasfileiden osalta
(tiedoksiannettu numerolla K(2001) 2462)
(ETA:n kannalta merkityksellinen teksti)
(2001/657/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon merentakaisten maiden ja alueiden assosioinnista Euroopan talousyhteisöön 25 päivänä heinäkuuta 1991 tehdyn neuvoston päätöksen 91/482/ETY(1), sellaisena kuin se on muutettuna päätöksellä 2001/161/EY(2), ja erityisesti sen liitteessä II olevan 30 artiklan 8 kohdan a alakohdan,
sekä katsoo seuraavaa:
(1) Päätöksen 91/482/ETY alkuperätuotteen käsitteen määritelmää ja hallinnollisen yhteistyön menetelmiä koskevassa liitteessä II olevassa 30 artiklassa säädetään, että alkuperäsäännöistä voidaan myöntää poikkeuksia, jos se jossakin maassa tai jollakin alueella on olemassa olevien elinkeinojen kehittämisen tai uusien elinkeinojen luomisen vuoksi perusteltua.
(2) Ranskan hallitus esitti 18 päivänä toukokuuta 2001 hakemuksen poikkeuksen saamiseksi päätöksen 91/482/ETY liitteessä II esitetystä alkuperäsäännöstä viiden vuoden ajaksi Saint Pierre ja Miquelonista vietävän 1100 tonnin vuotuisen jäädytetyn turskafileemäärän, 60 tonnin vuotuisen jäädytetyn punasimppufileemäärän, 11 tonnin vuotuisen jäädytetyn punakampelafileemäärän ja 119 tonnin vuotuisen jäädytetyn ruijanpallasfileemäärän osalta.
(3) Ranskan hallitus perustelee pyyntöään muiden alkuperäkalojen hankintalähteiden nykyisellä vähyydellä.
(4) Pyydetty poikkeus on perusteltavissa päätöksen 91/482/ETY liitteessä II olevan 30 artiklan säännöksillä erityisesti Saint Pierre ja Miquelonissa tapahtuvan huomattavan käsittelyn vuoksi, koska poikkeus on ratkaisevan tärkeä suuren henkilömäärän työllistävän asianomaisen käsittelylaitoksen toiminnan jatkamisen kannalta ja koska muulle yhteisön tuotannonalalle ei aiheutuisi vakavaa vahinkoa, mikäli tietyt määriä, valvontaa ja kestoa koskevat edellytykset täytetään.
(5) Koska päätöksen 91/482/ETY voimassaoloa jatkettiin 1 päivään joulukuuta 2001 päätöksellä 2001/161/EY, olisi otettava käyttöön asianmukainen säännös poikkeuksen voimassaolon varmistamiseksi 1 päivän joulukuuta 2001 jälkeen siltä varalta, että ennen kyseistä ajankohtaa tehdään uusi päätös merentakaisten maiden ja alueiden assosiaatiosta yhteisöön tai että päätöksen 91/482/ETY voimassaoloa jatketaan edelleen.
(6) Tässä päätöksessä säädetyt toimenpiteet ovat tullikoodeksikomitean lausunnon mukaisia,
ON TEHNYT TÄMÄN PÄÄTÖKSEN:
1 artikla
Poiketen päätöksen 91/482/ETY liitteen II säännöksistä Saint Pierre ja Miquelonissa ei-alkuperätuotetta olevasta kalasta valmistettuja CN-koodiin ex 0304 20 kuuluvia jäädytettyjä turska-, punasimppu-, punakampela- ja ruijanpallasfileitä pidetään Saint Pierre ja Miquelonin alkuperätuotteina tässä päätöksessä esitetyin edellytyksin.
2 artikla
Edellä 1 artiklassa säädettyä poikkeusta sovelletaan tämän päätöksen liitteessä esitettyihin määriin, jotka tuodaan Saint Pierre ja Miquelonista yhteisöön 1 päivän syyskuuta 2001 ja 31 päivän elokuuta 2006 välisenä aikana.
3 artikla
Liitteessä ilmoitettuja määriä hallinnoi komissio, joka toteuttaa kaikki niiden tehokkaan hallinnoinnin vuoksi suotavina pitämänsä hallinnolliset toimenpiteet.
Jos tuoja esittää vapaaseen liikkeeseen luovutusta koskevan ilmoituksen jossakin jäsenvaltiossa pyytäen tässä päätöksessä säädettyä etua ja jos tulliviranomaiset hyväksyvät kyseisen ilmoituksen, asianomaisen jäsenvaltion on ilmoitettava komissiolle haluavansa lukea tarvitsemansa määrän kiintiöön.
Kiintiöön lukemista koskevat hakemukset, joissa on mainittava kyseisten ilmoitusten hyväksymispäivämäärä, on toimitettava komissiolle viipymättä.
Komissio antaa luvan kiintiöön lukemiseen kiintiössä jäljellä olevan määrän sallimissa rajoissa niiden päivämäärien mukaisessa järjestyksessä, joina jäsenvaltioiden tulliviranomaiset ovat hyväksyneet vapaaseen liikkeeseen luovutusta koskevat ilmoitukset.
Jos jäsenvaltio ei käytä kiintiöön luettuja määriä, sen on mahdollisimman pian palautettava ne kyseiseen kiintiöön.
Jos haetut määrät ovat suuremmat kuin kyseisen kiintiön käytettävissä oleva määrä, määrät jaetaan suhteessa haettuihin määriin. Komissio ilmoittaa kiintiöihin luetut määrät jäsenvaltioille.
Jokaisen jäsenvaltion on taattava tuojille jatkuva ja tasapuolinen mahdollisuus käyttää kiintiötä niin kauan kuin kiintiön jäljellä oleva määrä sen sallii.
4 artikla
Saint Pierre ja Miquelonin tulliviranomaisten on toteutettava tarvittavat toimenpiteet toteuttaakseen 1 artiklassa tarkoitettujen tuotteiden vientimäärien tarkastamisen. Tämän vuoksi kaikissa niiden tämän päätöksen mukaisesti antamissa todistuksissa on oltava viittaus päätökseen. Saint Pierre ja Miquelonin toimivaltaisten viranomaisten on toimitettava komissiolle kolmen kuukauden välein ilmoitus niistä määristä, joille on annettu EUR.1-tavaratodistukset tämän päätöksen nojalla, sekä näiden todistusten sarjanumerot.
5 artikla
Tämän päätöksen nojalla annettujen EUR.1-todistusten 7 kohdassa on oltava yksi seuraavista ilmaisuista:
- Excepción - Decisión n° ...
- Undtagelse - afgørelse nr. ...
- Abweichung - Beschluss Nr ...
- Παρέκκλιση - Απόφαση αριθ. ...
- Derogation - Decision No ...
- Dérogation - Décision n° ...
- Deroga - decisione n. ...
- Afwijking - Besluit nr. ...
- Derrogação - Decisão n.o ...
- Poikkeus - Päätös N:o ...
- Undantag - beslut nr. ...
jossa mainitaan tämän päätöksen numero.
6 artikla
Tätä päätöstä sovelletaan 1 päivästä syyskuuta 30 päivään marraskuuta 2001.
Jos kuitenkin otetaan käyttöön päätöksen 91/482/ETY korvaava ja edellä mainitun päivämäärän jälkeen voimassa oleva uusi etuuskohtelumenettely, tämän päätöksen soveltamista jatketaan siihen päivään saakka, jona sellainen uusi menettely päättyy, kuitenkin enintään 31 päivään elokuuta 2006.
7 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä elokuuta 2001.

Labels: 17
3
6
18
15